चरालाई मौसमी चटारो
अलि पहिले बिजुला गैरी हाँस आयो । त्यसको एक सातापछि मरुल थपियो । कपिलवस्तुको जगदीशपुर तालमा हिउँदे आगन्तुक चरालाई मौसमी चटारो छ अहिले । 
अलि पहिले बिजुला गैरी हाँस आयो । त्यसको एक सातापछि मरुल थपियो । कपिलवस्तुको जगदीशपुर तालमा हिउँदे आगन्तुक चरालाई मौसमी चटारो छ अहिले । हूलका हूल रूख सुडसुडिया, टिमटिमा र जल रंक चरा आइपुगेका छन् । उत्तरतिर चिसो बढेसँगै चरा तराईतिर झर्दै छन् ।कैलो टाउके, मालक, काली जुरे र जलेवा पनि तालमा चारै देखिन्छन् । बिजुला गैरी, खड्खगे, सुनजुरे, सिन्दुरे र चखेवाचखेवी पनि बाक्लिएका छन् । विगतभन्दा आसलाग्दो चरा आउन थालेपछि चराविद् उत्साहित भएका छन् । एक दिन घुम्न आएका चराविद् सोम जीसीले ३ दिन बसेर हिउँदे आगन्तुक चरा हेरे । सामान्यतया नदेखिने फुर्के हाँसले उनलाई लोभ्यायो । यो वर्ष नेपालमै सबैभन्दा बढी जगदीशपुर तालमा हिउँदे चरा आएका छन् । ‘सुनसरीको चिमरी, बर्दियाको बढैया र कोसी टप्पुमा पनि चरा आगमन सुरु भइसक्यो,’ वरिष्ठ चराविद् डा. हेमसागर बरालले भने, ‘चितवनको बीसहजारी, घोडाघोडी ताल र पोखरा आसपास पनि राम्रै संख्यामा पाहुना चरा आउन थालेका छन् ।’ अहिले तालमा दैनिक सय ३ देखि ४ सय आगन्तुक चरा आइरहेको ताल हेरालु रामबेलास केवटले बताए । असोज अन्त्यमै तालमा हजार बढी आगन्तुक चरा देखेका थिए उनले । तालमा १५ हजारभन्दा बढी चरा आइसकेका छन् । कतिपय चरा बच्चा कोरलेर हुर्काई फर्किन्छन् ।गत वर्ष जगदीशपुर तालमा २० हजारभन्दा बढी चरा गणना गरिएको थियो । यो तालमा वनक्षेत्रमा बढी बस्ने फिस्टा प्रजातिदेखि घाँसे मैदान मन पराउने टयाकटयाके र टिकटिक पनि आएका छन् । यी चराहरू फागुन दोस्रो सातापछि फर्कने गर्छन् । यहाँ साइबेरिया, रुस, चीन, मंगोलिया, मध्यएसियाका तुर्केमिनिस्तान र किर्गिस्तानबाट चरा आउने चराविद् दिनेश गिरीले बताए । चराहरू ४–५ हजार माइल उडेरसम्म यहाँ आउँछन् । धेरै चरा सीधै उडेर ३/४ दिनमै पुग्छन् उनले भने कतिपय रोकिँदै सातासम्मै यहाँ पुग्छन् । जाडोका बेला लेकमा हिउँले आहार नपाइने भएकाले चराहरू तराई झर्छन् । जब यहाँ गर्मी हुन थाल्छ तब उनीहरू फर्कन्छन् ।नेपालमा पाइने ८ सय ७९ प्रजातिका मध्ये जगदीशपुर तालमा १ सय ६७ भन्दा बढी प्रजातिका चरा पाइन्छन् । विश्वमा दुर्लभ मानिएका ११ प्रजातिका चरा यहाँ सजिलै देख्न पाइने पन्छी संरक्षण संघले जनाएको छ । ‘एकै ठाउँबाट नेपालमै सबैभन्दा बढी चरा देख्न सकिने ठाउँ जगदीशपुर हो,’ सरिसृप विषेशज्ञ प्राध्यापक करणबहादुर शाहले भने । १५७ हेक्टरमा फैलिएको ताल कृत्रिम रूपमा बनाइएको नेपालकै सबैभन्दा ठूलो ताल हो यो ।